截臂行
作者：孫發
朝代：宋

paragraphs: 吾聞兩臂重於天下不可廢，知之不必子華子。
愚民氣焚胸，一忿敢趨死。
以死視四肢，截臂如去指。
嗚呼巴陵之民何以有此風，疾痛利害人所同。
甘心一臂捐糞壤，終身廢卧閭閻中。
前年截臂渠得理，今年截臂吾亦爾。
村南截臂殺平人，村北炰咻還比擬。
虺虺民，虺虺民，用心若此非吾人。
有冤自可次第訴，毒人何必殘其身。
聞者莫驚喧，此弊吾能言。
其初姑息吏，不與杜其源。
嗟哉惡俗傷仁厚，明明有冤宜勿受。
一姦不濟百姦消，共致和平俾在宥。